65/2010

S krafðist þess að viðurkennt yrði að G bæri fulla skaðabótaskyldu vegna líkamstjóns sem hún varð fyrir á skemmtistað G. Fallist var á með héraðsdómi að G bæri skaðabótaábyrgð á slysi S sökum þess að umbúnaður palls sem S féll af hefði ekki verið forsvaranlegur. Þá var fallist á ályktun héraðsdóms um að orsakir slyssins yrðu einnig raktar til ölvunar S, sem vissi af grindverki því sem var við brún pallsins þar sem hún féll, þannig að hún ætti sjálf nokkra sök á slysinu. Þá var við sakarmat litið til þess að pallurinn hefði upphaflega verið reistur fyrir flytjendur tónlistar á veitingastaðnum og grindverkið sett upp í þeim tilgangi að halda gestum staðarins frá tónlistarflytjendum. Á þeim tíma er slysið varð hafði pallurinn á hinn bóginn öðlast nýtt hlutverk og hann ætlaður gestum veitingastaðarins. Þegar litið var til þess og þeirrar starfsemi sem rekin var í húsinu var talið að umbúnaður þessi hefði verið meginorsök slyssins þannig að G skyldi bera ábyrgð á tjóni S að 2/3 hlutum.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, J-kk-nf S-kk-nf G-kk-nf og P-kk-nf H-kk-nf.

Aðaláfrýjandi skaut málinu til Hæstaréttar 5. febrúar 2010. Hún krefst þess að viðurkennt verði að gagnáfrýjandi beri fulla skaðabótaskyldu vegna líkamstjóns sem hún varð fyrir 7. janúar 2008 á skemmtistað gagnáfrýjanda. Þá krefst hún málskostnaðar í héraði og fyrir Hæstarétti, án tillits til gjafsóknar sem henni hefur verið veitt á báðum dómstigum.

Gagnáfrýjandi áfrýjaði héraðsdómi fyrir sitt leyti 20. apríl 2010. Hann krefst aðallega sýknu af kröfum aðaláfrýjanda auk málskostnaðar í héraði og fyrir Hæstarétti. Til vara krefst hann þess að verða aðeins talinn skaðabótaskyldur að hluta vegna tjóns aðaláfrýjanda og að málskostnaður verði felldur niður.

Fallist er á með héraðsdómi að gagnáfrýjandi beri skaðabótaábyrgð á slysi aðaláfrýjanda sökum þess að umbúnaður palls sem aðaláfrýjandi féll af var ekki forsvaranlegur. Þá er fallist á ályktun héraðsdóms um að orsakir slyssins verði einnig raktar til ölvunar aðaláfrýjanda, sem vissi af grindverki því sem var við brún pallsins þar sem hún féll þannig að hún eigi sjálf nokkra sök á slysinu.

Auk þeirra atriða sem rakin eru í héraðsdómi og varða umbúnað pallsins verður litið til þess við sakarmat að hann var upphaflega reistur fyrir flytjendur tónlistar á veitingastaðnum og grindverkið sett upp í þeim tilgangi að halda gestum staðarins frá tónlistarflytjendum. Á þeim tíma er slysið varð hafði pallurinn á hinn bóginn öðlast nýtt hlutverk og hann ætlaður gestum veitingastaðarins. Á honum hafði verið komið fyrir stórum hornsófa og borði, jafnframt því sem fjarlægð hafði verið keðja sem legið hafði ofar þverslár grindverksins milli stöpla þess í um 50-65 cm hæð frá yfirborði pallsins sem var 20 cm hærra en gólfið fyrir framan. Stóð þá eftir af fyrri umbúnaði grindverk við brún pallsins með þverslá í einungis um 40 cm hæð frá gólfi pallsins. Ekki eru í gögnum málsins upplýsingar um flatarmál pallsins, en samkvæmt framlögðum myndum verður ekki ráðið að mikið pláss hafi verið fyrir gesti að ganga um hann. Þegar litið er til framanritaðs og þeirrar starfsemi sem rekin er í húsinu verður að telja umbúnað þennan hafa verið meginorsök slyssins þannig að gagnáfrýjandi skuli bera ábyrgð á tjóni aðaláfrýjanda að 2/3 hlutum.

Með vísan til 1. mgr. 130. gr., sbr. 166. gr., laga nr. 91/1991 um meðferð einkamála verður gagnáfrýjandi dæmdur til að greiða málskostnað í héraði og fyrir Hæstarétti eins og í dómsorði greinir. Ákvæði héraðsdóms um gjafsóknarkostnað verður staðfest. Um gjafsóknarkostnað aðaláfrýjanda fyrir Hæstarétti fer eins og í dómsorði greinir.

Dómsorð:

Viðurkennt er að gagnáfrýjandi, GSB veitingar ehf., skuli bæta 2/3 hluta þess tjóns er aðaláfrýjandi, S-kvk-nf A-kvk-nf, varð fyrir er hún slasaðist á veitingastað gagnáfrýjanda Kaffi Akureyri 7. janúar 2008.

Gagnáfrýjandi greiði 622.500 krónur í málskostnað í héraði sem renni í ríkissjóð.

Ákvæði héraðsdóms um gjafsóknarkostnað skal vera óraskað.

Gagnáfrýjandi greiði 747.304 krónur í málskostnað fyrir Hæstarétti sem renni í ríkissjóð.

Gjafsóknarkostnaður aðaláfrýjanda fyrir Hæstarétti greiðist úr ríkissjóði, þar með talin lögmannsþóknun, 600.000 krónur.